Divo Laurentio

From Wikipedia

Opera leiteaia in zeneise Doardo Firpo


Divo Laurentio


Grixa scuggëa de marmi tramandâ

da-i sécoli gloriosi e da-a potensa

d'un pòpolo ch'o l'à sarsïo o mâ,

l'é San Lorenso in tutta a sò imponensa.


Comme un mâ d'onde o l'é un continuo andâ

de gente intorno a questa mole inmensa,

che indifferente e ferma a pâ aspëtâ

a-o lento andâ do tempo in obbediensa.


Tutto in scê vege prìe gh'à scrïto i anni;

ògni minuto gh'é restòu inciso,

guære, conquiste splendide, malanni.


Quande me fermo à contemplâ m'avviso

de lëzighe un poema de mill'anni:

l'Inferno, o Purgateuio e o Paradiso.